Анаркотикқәа рыҵәахреи рымҩангареи рзы агәҩара ззыҟоу ҩыџьа ауаа аанкылоуп
18:45 20.02.2022 (ирҿыцуп: 19:07 20.02.2022)
© Sputnik / Михаил ВоскресенскийНаручники
© Sputnik / Михаил Воскресенский/
Иаанкылоу ауаа аметадон мҽхакы ҭбаала изакәанымкәа Аԥсныҟа аагареи аҭиреи хықәкыс иҟаҵаны раахәареи рымҩангареи азы гәҩарас ирымоуп.
АҞӘА, жәабран 20 - Sputnik. Аҟәатәи ақалақьтә ӡбарҭа Адгәыр Чамагәуеи Наталиа Филипповеи раанкыларазы аӡбамҭа аднакылеит ҳәа аанацҳауеит аӡбарҭа асаит.
Чамагәуеи Филипповеи гәҩарас ирымоуп Аԥсны Ашьаустә закәанеидкыла иазԥхьагәанаҭо анаҩстәи ацәгьоурақәа ҟарҵеит ҳәа: ахәҭаҷ 224 ахәҭа 3 апункт "в" ала иазԥхьагәаҭоу ацәгьоура "мҽхакы ҭбаала анаркотикатә хархәагақәа, апсихотроптә маҭәашьарқәа ма урҭ иреиԥшу раахәара, рыҵәахра, рымҩангара, анаҩс урҭ рыҭира хықәкыс иҟаҵаны", иара убас ахәҭаҷ 224 ахәҭа 3 апункт "б" ала иазԥхьагәаҭоу ацәгьоура "мҽхакы ҭбаала анаркотикатә хархәагақәа, апсихотроптә маҭәашьарқәа ма урҭ иреиԥшу изакәанымкәа Аԥсны Аҳәынҭқарра ралагалара".
Ашьаусԥшаара адыррақәа рыла, иаанкылоу ауаа рҽеидкыланы анаркотикатә маҭәашьар "метадон" рацәаны (49, 087 грамм) изакәанымкәа иаахәаны, иҵәахны, имҩанганы, изакәанымкәа Аԥсныҟа иааганы ирҭиирц ргәы иҭан.
Адгәыр Чамагәуа даанкылоуп ҩымз ҳәа - мшаԥы 15 2022 шықәса рҟынӡа. Наталиа Филиппова - ҩымз ҳәа - мшаԥы 13 2022 шықәса рҟынӡа.
Зыӡбахә ҳәоу ауаа акгьы рхараӡам ҳәа иԥхьаӡоуп дара рхара шьақәзыргылаз аусӡбарҭа аӡбамҭа азакәан мчы аиуаанӡа.